UREKA ร่วง 6% คาด “Sell on Fact” หลังงบฯ 9 เดือนพลิกกำไร 14.74 ลบ.
UREKA ร่วง 6% คาด "Sell on Fact" หลังงบฯ 9 เดือนพลิกกำไร 14.74 ลบ. จากปีก่อนขาดทุน 51.16 ลบ. ส่วนไตรมาส 3/61 ขาดทุนลดลงเท่าตัว มาที่ 0.19 ลบ. จากปีก่อนขาดทุน 9.26 ลบ. โดย ล่าสุด ณ เวลา 11.22 น. อยู่ที่ 1.83 บาท ลบ 0.12 บาท หรือ 6.15% สูงสุดที่ 1.93 บาท ต่ำสุดที่ 1.77 บาท ด้วยมูลค่าซื้อขาย 9.14 ล้านบาท
13 พ.ย. 2561

ผู้สื่อข่าวรายงานว่า ราคาหุ้น บริษัท ยูเรกา ดีไซน์ จำกัด (มหาชน) หรือ UREKA ล่าสุด ณ เวลา 11.22 น. อยู่ที่ 1.83 บาท ลบ 0.12 บาท หรือ 6.15% สูงสุดที่ 1.93 บาท ต่ำสุดที่ 1.77 บาท ด้วยมูลค่าซื้อขาย 9.14 ล้านบาท

โดยราคาหุ้นปรับตัวลดลงในวันนี้คาดว่าเกิดจากการถูกขายทำกำไรหลังประกาศผลการดำเนินงานไตรมาส 3/2561 และงวด 9 เดือน (Sell on Fact) ผลงานเป็นไปตามที่คาด หลังจากที่ก่อนหน้านี้นักลงทุนไล่ซื้อราคาหุ้นเพื่อเก็งกำไรจากผลการดำเนินงานที่คาดว่าฟื้นตัวขึ้น ดังนี้

ทั้งนี้ผลการดำเนินงานในไตรมาสดังกล่าวมีผลขาดทุนลดลง เนื่องจากมีรายได้จากการขายและบริการจำนวนเงิน 94.07 ล้านบาท และ 71.30 ล้านบาท ในไตรมาส 3/61 และไตรมาส 3/60 ตามลำดับ รายได้เพิ่มขึ้น 22.77 ล้านบาท หรือคิดเป็นร้อยละ 31.94
ทั้งนี้สาเหตุหลักที่รายได้เพิ่มขึ้นเกิดจากกลุ่มบริษัทฯ จากปริมาณคำสั่งซื้อคงค้างรอส่งมอบ (Backlog) ณ วันที่ 30 มิถุนายน 2561 ซึ่งมีกำหนดส่งมอบและรับรู้รายได้ในไตรมาส 3/61 โดยบริษัทฯ สามารถส่งมอบได้ตามเงื่อนไขของลูกค้าอย่างทันเวลา
อย่างไรก็ตามกลุ่มบริษัทฯ ยังคงมีปริมาณคำสั่งซื้อคงค้างรอการส่งมอบ (Backlog) อีกจำนวนหนึ่ง ณ วันสิ้นรอบไตรมาส 3/61 ซึ่งตามแผนงานจะมีกำหนดส่งมอบและรับรู้รายได้ในรอบไตรมาส 4/61 และไตรมาส 1/62 โดยทิศทางการเติบโตของยอดขายได้ขยายไปยังกลุ่มอุตสาหกรรมอื่น ที่มีความต้องการใช้งานเครื่องจักรระบบอัตโนมัติมีปริมาณที่เพิ่มขึ้นอย่างต่อเนื่อง จากเดิมที่ยอดขายส่วนใหญ่จะมาจากอุตสาหกรรมยานยนต์เพียงอย่างเดียว